b'\n_START_ARTICLE_\nIgnaz Philipp Semmelweis\n_START_PARAGRAPH_\nIgnacas Filipas Semelveisas (Ignaz Philipp Semmeleweis, 1818\xc2\xa0m. liepos 1 d.\xc2\xa0\xe2\x80\x93 1865\xc2\xa0m. rugpj\xc5\xab\xc4\x8dio 13 d.)\xc2\xa0\xe2\x80\x93 vokie\xc4\x8di\xc5\xb3 kilm\xc4\x97s Vengrijos gydytojas, aku\xc5\xa1eris, ginekologas, antiseptikos pradininkas._NEWLINE_1844\xc2\xa0m. baig\xc4\x99s Vienos universitet\xc4\x85 iki 1857\xc2\xa0m. dirbo Vienos ligonin\xc4\x97se, d\xc4\x97st\xc4\x97 Pe\xc5\xa1to universitete. 1847\xc2\xa0m. nustat\xc4\x97, kad gimdyvi\xc5\xb3 kar\xc5\xa1tlig\xc4\x99 ir seps\xc4\xaf sukelia med\xc5\xbeiagos ir bakterijos, kurias gimdyvei perne\xc5\xa1a medicinos personalas i\xc5\xa1 infekcinio ir patalogin\xc4\x97s anatomijos skyri\xc5\xb3. \xc4\xaedieg\xc4\x99s rank\xc5\xb3 plovim\xc4\x85 ir j\xc5\xb3 dezinfekavim\xc4\x85 chloro tirpalu suma\xc5\xbeino gimdyvi\xc5\xb3 ir naujagimi\xc5\xb3 mirtingum\xc4\x85 7\xc2\xa0\xe2\x80\x93 10 kart\xc5\xb3.\n_START_SECTION_\nGydytojo veikla\n_START_PARAGRAPH_\nGydytojas Ignacas Filipas Semelveisas dirbo aku\xc5\xa1erijos klinikoje Vienoje. \xc5\xa0i klinika, kaip ir kitos to meto stacionarios gydymo \xc4\xafstaigos, organizuodavo medicinos student\xc5\xb3 mokymus ir priimin\xc4\x97davo netek\xc4\x97jusi\xc5\xb3, sergan\xc4\x8di\xc5\xb3, ar varganai besiver\xc4\x8dian\xc4\x8di\xc5\xb3 moter\xc5\xb3 gimdymus. Turtingos moterys gimdydavo namie, o gimdyvi\xc5\xb3, gimdydavusi\xc5\xb3 klinikose, mir\xc5\xa1tamumo rodiklis siek\xc4\x97 net 30 proc._NEWLINE_Klinika, kurioje dirbo Semelveisas, buvo padalinta \xc4\xaf dvi dalis: pirm\xc4\x85j\xc4\x85 pri\xc5\xbei\xc5\xabr\xc4\x97jo gydytojai ir medicinos studentai, o antr\xc4\x85j\xc4\x85 aku\xc5\xa1er\xc4\x97s ir vienuol\xc4\x97s. Abiejose klinikos dalyse daug moter\xc5\xb3 sirgdavo pogimdyvine kar\xc5\xa1tlige, ta\xc4\x8diau ten, kur dirbo gydytojai ir medicinos studentai mirtingumas buvo 10\xc2\xa0\xe2\x80\x93 12 proc., o kur dirbo aku\xc5\xa1er\xc4\x97s ir vienuol\xc4\x97s\xc2\xa0\xe2\x80\x93 tik 2 proc. Semelveisas prad\xc4\x97jo ie\xc5\xa1koti prie\xc5\xbeas\xc4\x8di\xc5\xb3 ir empiriniu b\xc5\xabdu nustat\xc4\x97, kad studentai preparuodami lavonus prozektoriume perne\xc5\xa1a ka\xc5\xbekokias med\xc5\xbeiagas gimdyv\xc4\x97ms. Tai patvirtino faktas, kad gydytojo Semelveiso draugas, teismo ekspertas, skrodimo metu \xc4\xafsipjov\xc4\x97 \xc4\xaf pir\xc5\xa1t\xc4\x85 ir mir\xc4\x97, o j\xc4\xaf skrod\xc5\xbeiant, rasti poky\xc4\x8diai buvo identi\xc5\xa1ki poky\xc4\x8diams mirusi\xc5\xb3 gimdyvi\xc5\xb3 organizmuose._NEWLINE_Ignacas Filipas Semelveisas klinikoje \xc4\xafved\xc4\x97 rank\xc5\xb3 plovim\xc4\x85 muilu ir chloro tirpalu ir mir\xc5\xa1tamumas suma\xc5\xbe\xc4\x97jo iki 1,5 proc. V\xc4\x97liau jis prad\xc4\x97jo plauti medicinos prietaisus, kurie taip pat suma\xc5\xbeino mirtingum\xc4\x85 klinikoje. Jo vir\xc5\xa1ininkas nepri\xc4\x97m\xc4\x97 i\xc5\xa1vad\xc5\xb3 ir man\xc4\x97, kad mirtingumas ma\xc5\xbe\xc4\x97ja, d\xc4\x97l nauj\xc5\xb3 ligonin\xc4\x97s v\xc4\x97dinimo sistem\xc5\xb3. Kiti gydytojai taip pat prie\xc5\xa1inosi \xc5\xa1iai sistemai, nes rank\xc5\xb3 plovimas prie\xc5\xa1 gydant kiekvien\xc4\x85 pacient\xc4\x85 b\xc5\xabt\xc5\xb3 per daug darbo ir man\xc4\x97, kad gydytojo rankos negali sukelti ligos._NEWLINE_D\xc4\x97l gydytoj\xc5\xb3 bendruomen\xc4\x97s nepripa\xc5\xbeinimo Ignacas Filipas Semelveisas 1849\xc2\xa0m. tur\xc4\x97jo i\xc5\xa1vykti i\xc5\xa1 Vienos. Paskutiniais gyvenimo metais buvo laikomas psichikos ligoniu, 1865\xc2\xa0m. paguldytas \xc4\xaf psichiatrijos ligonin\xc4\x99, kurioje po 2 savai\xc4\x8di\xc5\xb3 mir\xc4\x97 nuo sepsio. Jo atradimas buvo pripa\xc5\xbeintas tik po mirties. Jo vardu pavadintas Budape\xc5\xa1to medicinos ir sporto universitetas ir 1906\xc2\xa0m. Budape\xc5\xa1te pastatytas paminklas\xc2\xa0\xe2\x80\x93 \xe2\x80\x9eMotin\xc5\xb3 gelb\xc4\x97tojui\xe2\x80\x9c.'